Sklep Splošnega sodišča (osmi senat) z dne 18. marca 2022 –
Saure/Komisija
(Zadeva T‑232/21)
„Ničnostna tožba – Dostop do dokumentov – Uredba (ES) št. 1049/2001 – Korespondenca Komisije glede količin in rokov za dobavo cepiv proti COVID-19 družbe AstraZeneca – Zavrnitev dostopa zaradi molka organa – Izrecna odločba, sprejeta po vložitvi tožbe – Ustavitev postopka – Predlogi za prilagoditev tožbenih predlogov – Litispendenca – Očitna nedopustnost“
1.      Ničnostna tožba – Fizične ali pravne osebe – Pravni interes – Tožba zoper implicitno zavrnilno odločbo Komisije glede prošnje za dostop do dokumentov – Odločba, umaknjena zaradi sprejetja poznejše izrecne odločbe s strani Komisije – Izguba pravnega interesa – Ustavitev postopka
(člen 263 PDEU; Poslovnik Splošnega sodišča, člen 130(2) in (7))
(Glej točke od 23 do 27.)
2.      Sodni postopek – Predlogi iz tožbe – Prilagoditev med postopkom – Izenačitev z vložitvijo tožbe – Ugovor litispendence – Istovetnost strank, predmeta in tožbenih razlogov v dveh tožbah – Nedopustnost pozneje vložene tožbe
(Poslovnik Splošnega sodišča, člen 86)
(Glej točke 30, 33 in 34.)
Izrek
1.
O tožbenih predlogih, ki se nanašajo na razglasitev ničnosti odločbe zaradi molka organa Evropske komisije z dne 30. aprila 2021 o zavrnitvi potrdilne prošnje za dostop do nekaterih dokumentov, ni treba več odločati.
2.
Poleg tega se tožba zavrže kot očitno nedopustna.
3.
Komisiji se naloži plačilo lastnih stroškov in stroškov Hansa-Wilhelma Saureja v zvezi s tožbo in predlogom za ustavitev postopka.
4.
H.-W. Saureju se naloži plačilo lastnih stroškov in stroškov Komisije v zvezi s predlogom za prilagoditev tožbene vloge.